עידן עופר

עידן עופר (נולד ב-2 באוקטובר 1955) הוא איש עסקים ומיליארדר ישראלי המחזיק בחברת "לינב החזקות" וחברת "אנסוניה" ההולנדית. היה יו"ר הדירקטוריון של החברה לישראל ויו"ר צים.

עופר היה אחד האנשים העשירים ביותר בישראל עד שירד להתגורר בלונדון. הונו מוערך על ידי מגזין "פורבס" (נכון לינואר 2022) בכ-7.9 מיליארד דולר.

הוא אחד מהבעלים של קבוצת הכדורגל אתלטיקו מדריד ומחזיק ב-33% ממניות ממועדון הלה ליגה בספרד, והוא גם מהבעלים של קבוצת הכדורגל פמליקאו ומחזיק ב-85% ממניות ממועדון הפרימיירה ליגה בפורטוגל.

ביוגרפיה
עופר נולד לאביבה ולסמי עופר וגדל בחיפה. בעת שירותו בצה"ל שימש כסגן-מפקד דבור בחיל הים.

הוא בעל תואר שני במנהל עסקים מבית הספר לעסקים של לונדון, שבו הוא תומך כלכלית. סיים תואר ראשון בכלכלה וספנות באוניברסיטת חיפה. בנוסף, עד אוקטובר 2023 היה חבר בוועדה המייעצת של בית הספר לממשל של אוניברסיטת הרווארד ("הרווארד קנדי סקול" ).

קריירה 
לאחר שרכש ניסיון בעיסוק בתחום הספנות, בין היתר בהונג קונג ובסינגפור, היה ליו"ר הדירקטוריון של החברה לישראל, חברת החזקות אותה רכשו האחים עופר ממשפחת אייזנברג. לתפקיד זה התמנה בשנת 1999. עם כניסתו של עופר לחברה לישראל, הגביר את פעילותה של החברה במזרח וקיים מגמה של התרחבות גלובלית. כך למשל השתלבה החברה בתחום תחנות הכוח בדרום אמריקה ובתעשיית הרכב בסין. ב-1 ביולי 2010 פרש מתפקידו כיו"ר החברה לישראל, אך נשאר דירקטור בחברה, ואותו החליף בתפקיד אמיר אלשטיין, יו"ר טאואר סמיקונדקטור. כמו כן, שימש בעבר עידן עופר יו"ר צים, חברת ספנות הנשלטת על ידי החברה לישראל, תפקיד ממנו פרש בדצמבר 2009 ובו החליף אותו ניר גלעד.

נכון לאפריל 2022, עופר מדורג במקום ה-282 ברשימת עשירי תבל של אתר בלומברג עם שווי מוערך של 8.1 מיליארד דולר.

עופר שולט במשט השקעות בע"מ, המחזיקה ב-80% מההון של "מילניום השקעות אלעד". עידן עופר שימש בעבר גם כיו"ר החברה "בטר פלייס", שהקימה תשתיות תפעול ותמיכה עבור כלי רכב חשמליים, אותה הקים יחד עם יזם ההיי-טק, שי אגסי. כמו כן, כיהן כיו"ר של בנק המזרחי המאוחד (שהפך בשנת 2005 לבנק מזרחי טפחות).

במשך כעשר שנים היו בתיה ועידן עופר חברים בוועד המנהל של בית הספר לממשל באוניברסיטת הרווארד. באוקטובר 2023 התפטרו במחאה על תגובתה הרפה של נשיאת האוניברסיטה, קלודין גיי. גיי לא גינתה את המכתב של 31 ארגוני סטודנטים באוניברסיטה שהאשימו את ישראל באחריות בלעדית לאלימות בעקבות מתקפת הפתע על ישראל. בנוסף, משכו השניים התחייבות לתרום לאוניברסיטת הרווארד מיליוני דולרים.

במקביל תרם עידן עופר שמונה מיליון ש"ח לארגון "אחים לנשק", בנוסף לתרומה של 15 מיליון ש"ח מחברות שבשליטתו.

חיים אישיים 
עופר מחלק את זמנו בין לונדון שבאנגליה, ליישוב האמיד ארסוף שבישראל. נשוי בפעם הרביעית לבתיה עופר, ואב לחמישה.

אחיו הגדול הוא איש העסקים אייל עופר. דודו הוא יולי עופר.

החזקות
 לינב החזקות - חברת החזקות
 לינב ספנות
 Israel Cleantech Ventures
 בעבר החזיקה החברה כ-12.7% ממניות חברת הסלולר מודו
 ל.י.ן-אור (תקשורת) - חברה המוחזקת בשותפות עם אודי אנג'ל. בעבר החברה החזיקה כ-51% ממניות זכיינית השידור "רשת 13". בינואר 2019 "רשת" התמזגה עם ערוץ 10, ובעקבות כך ירדה להחזקה של כ-30% במניות החברה.
 אקס.טי. הולדינגס - חברת החזקות בשותפות עם אודי אנג'ל.
 אקס.טי. השקעות
 אקס.טי. היי-טק אינוביישנס
 אקס.טי. נדל"ן
 אקס.טי. ניהול
 אקס.טי. ספנות
 אקס.טי. תעופה
 אנסוניה - חברה הולנדית
 healthy.io
 קנון הולדינגס - חברת החזקות שפוצלה מהחברה לישראל
 או.פי.סי אנרגיה - חברה העוסקת בהקמה ותפעול של תחנות כוח ומתקני ייצור חשמל בישראל.
 קורוס אוטו - חברה לייצור כלי רכב בסין.
 צים - חברה ישראלית הפועלת בתחום הספנות
 משט (השקעות)
 מילניום השקעות אלעד - (80%)
 החברה לישראל - חברת החזקות הפועלת בענפי הכימיקלים והזיקוק.
 כימיקלים לישראל - חברה ציבורית העוסקת בהחזקת חברות המפיקות אשלג, כימיקלים, פוספטים ודשנים
 מחזיק כ-33% במניות בקבוצת הכדורגל אתלטיקו מדריד, וכן בכ-51% במניות בקבוצת הכדורגל פמליקאו מפורטוגל. 

בפברואר 2023 מכר עופר באמצעות החברה לישראל את אחזקותיו בבז"ן לדיוויד פדרמן.

ביקורת
עופר נתון לביקורת בישראל בגלל התחמקות ממיסים על ידי מעברו ללונדון,בשל זיהום חמור בשמורת טבע ייחודית בערבה, ללא ניקוי הסביבה המזוהמת לאחר מכן, בגלל זיהום ממפעליה הכימיים ועל אורח חייו המפואר. בשנת 2014 הוא שילם לחברת הריגול הישראלית בלאק קיוב עבור איסוף מידע שלילי נגד בוררים רגולטורים פוליטיקאים, כולל נגד שר האוצר יאיר לפיד במטרה להשפיע על מדיניות המס.

קישורים חיצוניים

 
 רביב דרוקר ועפר שלח, להיות עידן עופר - מתוך "שישי", באתר נענע10, 17 באוקטובר 2008

הערות שוליים

משפחת עופר
דירקטורים ישראלים
אנשי עסקים ישראלים
מנהלים ישראלים
יו"ר צים
החברה לישראל
יושבי ראש בנק מזרחי טפחות
אנשי עסקים ישראלים בתחום הספנות
מיליארדרים ישראלים
בוגרי בית הספר לעסקים של לונדון
ישראלים שהיגרו לממלכה המאוחדת
בוגרי אוניברסיטת חיפה
ארסוף: אישים
ישראלים שנולדו ב-1955